ToekomsVenster: Die Koningskind wat sterfFoto: Hpuppet/Pixabay.com “’n Tyd gelede was daar die geval van Teudas, wat in opstand gekom en daarop aanspraak gemaak het dat hy iemand van betekenis is. Hy het ’n aanhang gekry van omtrent vierhonderd man. Hy is doodgemaak, en al sy volgelinge is verstrooi, en die opstand het op niks uitgeloop nie. Daarna was dit Judas die Galileër, wat in die tyd van die volkstelling in opstand gekom het met ’n deel van die volk agter hom aan. Ook hy is om die lewe gebring, en al sy volgelinge is uitmekaar gejaag. Wat die huidige geval betref, my raad aan julle is: Laat staan hierdie mense en laat hulle los, want as wat hulle wil en wat hulle doen, mensewerk is, sal daar niks van kom nie. Maar as dit van God kom, sal julle hulle nie kan keer nie. Moenie dat dit dalk later blyk dat julle selfs teen God gestry het nie!” – Handelinge 5:36-39 Hierdie teksgedeelte vertel vir elkeen wat dit lees twee belangrike sake. Eerstens dat Jesus nie dood is nie, die Koning leef; die feit dat Hy leef is sigbaar in die beweging wat nie gestuit kan word nie; hulle wat bely het; hulle wat hul lewe gegee het vir die boodskap dat Jesus fisies opgestaan het. Tweedens bevestig dit aan ons dat hierdie die werk van God is en daarom sal niemand dit kan stuit nie. Dit sluit teenkanting van enige aard soos vervolging en kritiek in. Hy wat die goeie werk begin het, is die Een wat dit sal klaarmaak (Filippense 1:6). Vir die Jode was die kruis afstootlik, vir die Grieke was dit onsin (1 Korintiërs 1:23-24), maar vir elkeen wat hul hoop in Christus plaas, is die kruis die krag van God tot redding vir elkeen wat glo. Deur die kruis word die vrede herstel. Die boodskap van Paasfees lui as volg: Die Koning is dood, lank lewe die Koning.